Akademický senát

23. 10. 2017

**Návrh rektora na odvolanie a vymenovanie členov Vedeckej rady STU**

Predkladá: **prof. Ing. Robert Redhammer, PhD.**

 rektor

Vypracoval: **prof. Ing. Marián Peciar, PhD.**

 prorektor

Zdôvodnenie: Odvolanie člena Vedeckej rady STU v zmysle § 9 ods. 1 písm. e) zákona č. 131/2002 Z. z. o vysokých školách na vlastnú žiadosť odvolaného a doplnenie členov vedeckej rady STU v zmysle § 11 ods. 2 zákona č. 131/2002 Z. z. o vysokých školách..

# Návrh uznesenia: AS STU v zmysle § 9 odsek 1 písm. e) zákona č. 131/2002 Z. z. o vysokých školách a článku 11 bod 14 písm. g) platného Štatútu STU schvaľuje návrh rektora:

# na odvolanie doc. Ing. Branislava Hučka, PhD. z funkcie člena Vedeckej rady STU. Členstvo doc. Ing. Branislava Hučka, PhD. vo Vedeckej rade STU končí dňom schválenia návrhu rektora na odvolanie v AS STU.

# na vymenovanie prof. Ing. Františka Urbana, CSc., prof. akad. soch. Petra Paliatku a doc. Ing. Mariána Zajka, PhD., MBA za členov vedeckej rady STU.

**Zdôvodnenie návrhu na odvolanie člena Vedeckej rady STU**

1. Člen Vedeckej rady STU, doc. Ing. Branislav Hučko, PhD. listom zo dňa 15.2.2017 požiadal rektora o uvoľnenie z funkcie dekana fakulty dňom 28.2.2017 z dôvodu zhoršujúceho sa zdravotného stavu, a zároveň sa vzdal aj členstva vo Vedeckej rade STU.
2. S primeraným použitím článku 2 bod 1, článku 2 bod 5 v spojení s článkom 2a bod 1b platného Rokovacieho poriadku Vedeckej rady STU na skončenie členstva vo VR STU pred uplynutím funkčného obdobia člena VR STU je potrebné rozhodnutie AS STU.

**Zdôvodnenie návrhov na vymenovanie členov Vedeckej rady STU**

Návrh na vymenovanie a súčasne doplnenie členov VR STU sa predkladá z dôvodov, že jeden člen VR STU sa vzdal členstva vo VR STU a dvom členom VR STU končí funkčné obdobie. V dôsledku týchto skutočností VR STU už nebude zodpovedať svojim zložením ustanoveniu § 11 ods. 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a článku 13 bod 2 platného Štatútu STU, podľa ktorých najmenej jedna štvrtina členov a najviac jedna tretina členov VR STU musia byť osoby, ktoré nie sú členmi akademickej obce STU.

Jedná sa o tieto konkrétne nastávajúce zmeny v zložení VR STU:

* doc. Ing. Branislav Hučko, PhD. sa vzdal funkcie člena VR STU (zo zdravotných dôvodov listom zo dňa 15. 2. 2017)
* prof. akad. soch. Petrovi Paliatkovi a doc. Ing. Mariánovi Zajkovi, PhD., MBA skončí funkčné obdobia členov VR STU dňom 27.10.2017.
1. **V súlade s § 9 ods. 1 písm. e) zákona , článku 11 bod 14 písm. g) platného Štatútu STU a čl. 2 bod 1) a čl.2a bod 4) Rokovacieho poriadku VR STU rektor predkladá návrh na vymenovanie**

**prof. Ing. Františka Urbana, CSc.**

za člena VR STU.

# Charakteristika navrhovaného člena VR STU:

# Meno a priezvisko: prof. Ing. František Urban, CSc.

Profesor v odbore *Energetika*

**Strojnícka fakulta STU v Bratislave**

**Ústav energetických strojov a zariadení**

Prof. Ing. František Urban, CSc. v roku 1975 absolvoval na Strojníckej fakulte SVŠT v Bratislave odbor energetické stroje a zariadenia. Vysokoškolské vzdelanie tretieho stupňa ukončil v roku 1980. Docentom v odbore tepelné a jadrové stroje a zariadenia bol menovaný v roku 1995 a akademický titul profesor v odbore energetika dosiahol v roku 2016.

Má 36-ročnú pedagogickú prax na Strojníckej fakulte STU v Bratislave. Od začiatku svojho pôsobenia na Strojníckej fakulte sa aktívne podieľa na prednáškach a cvičeniach, viedol 44 bakalárskych, 89 diplomových a 6 dizertačných prác.

Prof. Ing. František Urban, CSc. bol mnohonásobne menovaný za predsedu komisií pre štátne záverečné skúšky na SjF STU v Bratislave v študijných programoch 1., 2. a 3. stupňa Energetické stroje a zariadenia, tiež na Strojníckej fakulte ŽU v Žiline v študijných programoch 1. a 2. stupňa Technika prostredia.

Je členom odborových komisií doktorandského štúdia pre študijné odbory:

5.2.6 energetické stroje a zariadenia na SjF STU v Bratislave (predseda), na Strojníckej fakulte TU v Košiciach, Strojníckej fakulte ŽU v Žiline,

5.2.31 jadrová energetika na Fakulte elektrotechniky a informatiky STU v Bratislave.

Bol oponentom dizertačných prác v týchto odboroch a tiež v študijnom odbore 5.1.4 pozemné stavby na Stavebnej fakulte STU v Bratislave.

V rokoch 2008 a 2014 vo funkcii prodekana pre pedagogiku SjF STU v Bratislave spolupracoval na vypracovaní akreditačných spisov SjF STU v Bratislave.

Prof. Ing. František Urban, CSc. je členom:

Vedeckej rady Strojníckej fakulty STU v Bratislave v rokoch 2007 až 2015*,* od roku 2017,

Výboru jadrovej bezpečnosti SE- EBO od roku 2005 doteraz,

Rady Odbornej skupiny energetika, ASPEK (Asociácia priemyselnej ekológie na Slovensku) od roku 2008 doteraz,

Technickej pracovnej skupiny pre revíziu referenčného dokumentu Veľké spaľovacie zariadenia (BREF LCP), ASPEK, 2014 – 2015,

Vedeckého výboru Setkání kateder mechaniky tekutín a termomechaniky,

Vedeckého výboru The Application of External and Numerical Methods in Fluid Mechanics and Energy.

Prof. Ing. František Urban, CSc. sa v rámci vedeckovýskumnej činnosti zameriava na dve oblasti:

* zásobovanie teplom - rieši úlohy súvisiace s optimalizáciou návrhu a prevádzky zdrojov tepla, kombinovanou výrobou elektriny a tepla, úsporami primárnych zdrojov energie,
* bezpečnosť a spoľahlivosť prevádzky jadrových energetických zariadení - zaoberá sa zostavovaním matematických a fyzikálnych modelov jadrových energetických zariadení a optimalizáciou tepelných cyklov elektrární.

Navrhol novú optimalizačnú metódu lineárneho programovania – metódu charakteristík - vhodnú na riešenie optimalizácie návrhu a prevádzky tepelných zdrojov v tepelných sústavách. Táto nová metóda v porovnaní s inými metódami lineárneho programovania (napr. metódou pomerných prírastkov, simplexovou metódou, metódou nadroviny v n - rozmernom priestore) kladie najmenšie nároky na zastavenie a úpravy optimalizačného programu, operačnú pamäť a výpočtový čas, ktoré sú potrebné na riešenie úloh optimálneho zaťažovania kotlov, turbín, kogeneračných jednotiek, výmenníkov tepla a iných energetických zariadení inštalovaných v zdrojoch tepla. Optimalizačná metóda charakteristík bola úspešne aplikovaná pri tvorbe energetických koncepcií miest v tepelnej energetike, optimalizácii prevádzky a rekonštrukcií teplární v Ostrave, Bratislave, Zvolene, Žiline a Štětí.

Založil vedeckú školu v oblasti optimalizácie návrhu a prevádzky tepelných zdrojov v sústavách centralizovaného zásobovania teplom, v ktorej vychoval dvoch doktorandov. Spolu s Ing. Petrom Fodorom, PhD. vydali monografiu „Optimalizácia zdrojov tepla v tepelných sústavách“.

Prof. Ing. František Urban, CSc. je súčasne aktívny vo výskumnej oblasti bezpečnosti a spoľahlivosti prevádzky jadrových energetických zariadení. Spolu s kolegami z Ústavu energetických strojov a zariadení SjF STU v Bratislave a troma doktorandmi navrhol a v laboratóriu ústavu realizoval dva fyzikálne modely palivovej kazety jadrového reaktora VVER 440. Dvaja doktorandi sa vo svojich dizertačných prácach experimentálne a teoreticky zaoberali termokinetickou a hydraulickou analýzou prúdenia chladiva vo výstupnej časti palivovej kazety tlakovodného reaktora VVER 440. Ďalší dvaja doktorandi obhájili dizertačné práce týkajúce sa analýzy prúdenia chladiva cez aktívnu zónu tlakovodného reaktora a aplikácie pravdepodobnostnej analýzy bezpečnosti na optimalizáciu preventívnej údržby zariadení jadrových elektrární VVER 440.

V rokoch 2014 – 2015 bol zodpovedným riešiteľom pracovného balíka 3 - Výskum zariadení pre reaktor ALLEGRO aktivity 2.1 Aplikovaný výskum a vývoj v oblasti nových materiálov a technológií projektu Výskumné centrum ALLEGRO ITMS 26220220198. Výstupom aktivity balíka 3 projektu ALLEGRO bude návrh, realizácia a merania na héliovej slučke. Overované sú možnosti prirodzenej cirkulácie hélia v chladiacej slučke havarijného dochladzovania rýchleho jadrového reaktora. Realizuje sa analýza tepelných a hydraulických pomerov v experimentálnej héliovej slučke vrátane zdroja tepla a tepelného výmenníka na odvod zvyškového tepla, validácia výpočtových programov a získanie podkladov pre konštrukciu reálneho zariadenia.

V rámci operačného programu Výskum a inovácie RIS3 SK programového obdobia 2014 – 2020 je VUJE, a.s. prijímateľom projektu Zvyšovanie energetickej bezpečnosti a efektívnosti SR - kód ITMS2014+ projektu 313011B759. V aktivite B.2.2 tohto projektu - Experimentálno-teoretický výskum termohydrauliky systémov pracujúcich s inertnými plynmi pri vysokých teplotách je prof. Ing. František Urban, CSc. vedený ako kľúčový vedecko-výskumný pracovník.

Prof. Ing. František Urban, CSc. je spoluautorom jedného patentového spisu a troch úžitkových vzorov.

1. **V súlade s § 9 ods. 1 písm. e) zákona , článku 11 bod 14 písm. g) platného Štatútu STU a čl. 2 bod 1) Rokovacieho poriadku VR STU rektor predkladá návrh na vymenovanie**

**prof. akad. soch. Petra Paliatku**

za člena VR STU.

# Charakteristika navrhovaného člena VR STU:

# Meno a priezvisko: prof. akad. soch. Peter Paliatka

Profesor v odbore *Dizajn*

#### Fakulta architektúry STU v Bratislave

#### Ústav dizajnu

Prof. akad. soch. Peter Paliatka pôsobil pedagogicky od 1979 do 1993 na Vysokej škole výtvarných umení v Bratislave na pozícií odborného asistenta a od 1992 na pozícii docenta, vedúceho Ateliéru priemyselného dizajnu a vedúceho Katedry priemyselného dizajnu a užitého umenia. V roku 1982 absolvoval ½ ročný študijný pobyt v Taliansku. Od 1995 až do 2000 sa stáva pedagógom, riaditeľom a spoluzakladateľom na Strednej súkromnej umeleckej škole v Bratislave. Na FA STU v Bratislave pôsobí ako pedagóg od roku 2000. Od r. 2006 je na funkčnom mieste mimoriadneho profesora a v roku 2011 sa stáva vedúcim Ústavu dizajnu. Od 2008 je hlavným garantom I. stupňa Bc. štúdia, spolu garant II. stupňa Mgr. štúdia a spolu garant III. stupňa doktorandského štúdia. Počas celej pedagogickej praxe sa venuje výučbe priemyselného dizajnu, vyškolil 67 diplomantov a 7 doktorandov. Je členom Vedeckej a umeleckej rady FA STU v Bratislave a FU TU Košice, člen Rady slovenského dizajn centra, člen Odborovej komisie pre dizajn na FA STU, VŠVU v Bratislave a FU TU Košice. Permanentne je zastúpený v komisiách pre prijímacie pohovory, štátnice, dizertačné skúšky, habilitácie na FA STU v Bratislave, na TU FU Košice a VŠVU Bratislava, VUT Brno. Má za sebou celý rad oponentúr diplomových prác, habilitácií, doktorandských prác a odborných posudkov. Je garant študentskej mobility Erazmus pre Univerzitu južného Dánska v Odenze, Univerzitu Tomáše Bati v Zlíne a Univerzitu v Boltone. Je tvorcom nového predmetu Tímové projektovanie pre Mgr. stupeň. Organizoval školské projekty ,výstavy a spolupráce s priemyslom / Plastic Omnium, AMV Nové Zámky, OMS Dojč, Biennale Saint Etienne, BIO Ljubľana, DMY Berlín/.

V umeleckej tvorbe sa venuje priemyselnému dizajnu, interiérovému dizajnu a sochárskej tvorbe. Pracoval ako externý dizajnér vo firme Slovenská armatúrka Myjava, kde vytvoril radu nových vodovodných batérii, ale podieľal sa aj na inovácii staršieho výrobného programu. Za kolekciu vodovodných batérii Futura v roku 1997 získal národnú cenu za dizajn – Čestné uznanie. Ďalej pracoval pre firmu Bratislavské automobilové závody, kde sa podieľal na projekte strednotonážného automobilu Devín. Pre Závody ťažkého strojárstva Martin a Závody ťažkého strojárstva Zvolen riešil dizajn horskej kosačky, kabínu pre stavebné stroje a štúdiu poľnohospodárskeho traktora. Vytvoril sedem výtvarných diel do architektúry, päť interiérov, štyri detské ihriská. Jeho tvorba je zastúpená aj v podobe komornej plastiky. Je spoluriešiteľ celouniverzitnej úlohy APVV - 0100-06 Zemný nakladač HON - 200 pre PPS group a. s. Detva. Za dizajn nakladača získal v súťaži Národná cena za dizajn - Čestné uznanie /2009/. Je koordinátorom a hlavným odborným garantom za FA STU v medzinárodných projektoch riešených v spolupráci s firmou Škoda Auto Mladá Boleslav a Volkswagen /Fit2age, E –car /. Je držiteľom šiestich chránených dizajnov.

1. **V súlade s § 9 ods. 1 písm. e) zákona , článku 11 bod 14 písm. g) platného Štatútu STU a čl. 2 bod 1) Rokovacieho poriadku VR STU rektor predkladá návrh na vymenovanie**

**doc. Ing. Mariána Zajka, PhD.,MBA**

za člena VR STU.

# Charakteristika navrhovaného člena VR STU:

# Meno a priezvisko: doc. Ing. Marián Zajko , PhD., MBA

Docent v odbore *odvetvové ekonomiky a manažment*

**Ústav manažmentu STU**

Marián Zajko pracoval od r. 1973 do r.1990 na Katedre ASR Fakulty riadenia Vysokej školy ekonomickej v Bratislave, kde získal v r. 1983 hodnosť docenta, viedol 58 diplomových prác, 16 záverečných postgraduálnych prác a 1 obhájenú dizertačnú prácu, oponoval desiatky projektov ASR podnikov, stredného článku riadenia a odvetví, publikoval vysokoškolskú učebnicu „Technické prostriedky ASR (1989)“ a 2 medzinárodné monografie (v ruštine a nemčine).

V r. 1990 úspešne absolvoval štúdium Master of Business Administration (M.B.A.) na U.S. Business School v Prahe a potom pracoval ako finančný manažér v medzinárodnej spoločnosti a ako biznis konzultant v medzinárodnej poradenskej firme až do r. 2006, keď nastúpil ako docent na FEI STU v Bratislave. Od r. 2006 vybudoval nanovo výučbu 3 predmetov na FEI STU: Podnikanie malých a stredných podnikov, Finančný manažment a Podniková informatika a podnikanie. Publikoval ako vedúci autorského kolektívu vysokoškolskú učebnicu „Riadenie malých a stredných podnikov“ (Vydavateľstvo STU, 2010) a v r. 2009 - 2014 pracoval na 3 národných a 1 medzinárodnej výskumnej úlohe. Od vzniku Ústavu manažmentu STU v r. 2009 bol zástupcom riaditeľa pre rozvoj a doteraz vedie Oddelenie ekonomiky a manažmentu podnikania. V r. 2012 bol poverený vedením ústavu, zameriava sa na prípravu nových študijných programov, najmä na študijný program 2. a 3. stupňa štúdia Odvetvové ekonomiky a manažment. Okrem výučby vyššie uvedených predmetov a výučby zahraničných študentov – program Erasmus (2011 - 2013) vedie v ŠP Odvetvové a prierezové ekonomiky 4 doktorandov (z toho 3 zahraničných), z nich 1 slovenský a 1 zahraničný úspešne absolvovali šúdium v r. 2014, 1 zahraničný v r. 2015. V rokoch 2008 - 2012 koordinoval za Ústav manažmentu STU organizáciu podujatí Globálneho týždňa podnikateľstva (Global Entrepreneurship Week) na Slovensku, V súvislosti s tým zastupoval Slovenskú republiku ako delegát na zasadaniach Celosvetového kongresu o podnikaní (Global Entrepreneurship Congress) v r.2010 – 2012. Od r. 2009 doteraz je predsedom komisie pre hodnotenie podnikateľských plánov pre Univerzitný technologický inkubátor STU. Plynne ovláda anglický, nemecký a ruský jazyk, udržiava rozsiahle medzinárodné kontakty a aktivity v oblasti výučby a výskumu podnikania a riadenia inovácií.

Júl 2007 - absolvovanie kolokvia „European Entrepreneurship Colloquium on Participant-Centered Learning“ na Harvard Business School v Bostone, certifikát. December 2007 - Zlatá medaila a vecná odmena za e-learningový kurz „Základy personálneho manažmentu“ v súťaži e-learningových produktov v rámci 8th International conference „Virtual University“ v Bratislave 13. - 14.12. 2007 (spolu s doc. Ing. Ľ Stuchlíkovou, PhD). Máj 2008 - týždenný prednáškový pobyt na Fakulte práva Leidenskej univerzity (Nizozemsko) o podnikaní v SR financovaný European Foundation for Entrepreneurship Research (EFER) a organizoval recipročný prednáškový týžden Doc. Dr. J. Adriaanseho na FEI STU v septembri 2008. August 2009 - mesačná stáž o organizácii a riadení transferu technológií v dcérskej spoločnosti Oxfordskej univerzity Isis Innovations v Oxforde za účelom vybudovania Centra transferu technológií na STU. Júl 2010 - absolvovanie kolokvia „European Entrepreneurship Colloquium“ v IESE Business School Navarrskej univerzity v Barcelone, certifikát. „GEW Certificate for dedication and outstanding work during Global Entrepreneurship Week 2009“ – udelený STU v Bratislave za výsledky dosiahnuté v organizácii a riadení podujatí GEW na Slovensku počas Global Entrepreneurship Congress v Dubai v marci 2010. 2011 a 2012 **–** týždenné pracovné pobyty – spoločný výskum a publikácie s Fakutou hospodárskych vied Technickej univerzity v Ilmenau (SRN). Júl 2013 - absolvovanie kolokvia „European Entrepreneurship Colloquium“ na Ozyegin University v Istanbule, certifikát a nadväzujúceho medzinárodného fóra o výučbe podnikania „EFER Roundtable“ v Budapešti (október 2013). September 2013 – pozvaná prednáška na medzinárodnej konferencii „Obrazovateľno-promyšlennyj forum. Innovacionnoe obrazovanije-lokomotiv technologičeskogo proryva Rossii“ v Nižnom Novgorode. Jún 2014 – pozvaná prednáška „International experience of spin-offs created by universities“ 16.6.2014 v rámci OP Výzkum a vývoj pro inovace na Univerzite Tomáša Baťu v Zlíne. Január 2015 publikoval ako spoluautor vysokoškolskú učebnicu „ Základy manažmentu a podnikania“. Máj 2015 – účasť na podujatiach 50. výročia spolupráce STU Bratislave a TU Ilmenau v Ilmenau (5 rokov zmluvnej spolupráce ÚM STU a Fakulty ekonomických vied a médií TU Ilmenau). Vtedy tiež publikoval vedeckú monografiu „Successful Innovations? Efficient Knowledge and Technology Transfer and International Collaboration“, Universitätsverlag Ilmenau, SRN. Úspešne viedol riešiteľské tímy v r. na 2 projektocj VEGA, 1 financovanom Vysegradskym fondom a v súčasnosti jer projektovým partnerom medzinárodného projektu DA SPACE v rámci Danube Transnattional Program (2017-2019) a je hodnotiteľom projektov MH SR.